次韵吳傳正枯木歌
作者：蘇軾
朝代：宋

paragraphs: 天公水墨自奇絕，瘦竹枯松寫殘月。
夢回疏影在東窗，驚怪霜枝連夜發。
生成變壞一彈指，乃知造物初無物。
古來畫師非俗士，妙想實與詩同出。
龍眠居士本詩人，能使龍池飛霹靂。
君雖不作丹青手，詩眼亦自工識拔。
龍眠胸中有千駟，不獨畫肉兼畫骨。
但當與作少陵詩，或自與君拈禿筆。
東南山水相招呼，萬象入我摩尼珠。
盡將書畫散朋友，獨與長鋏歸來乎。